Grupp ta’ Libjani residenti Malta pprotestaw b’mod paċifiku fit-toroq tal-Belt u esprimew diżappunt li l-Gvern Malti, bħan-Nazzjonijiet Magħquda għadu qed jirrikonoxxi r-rappreżentanti tal-Gvern Libjan li qed imexxi minn Tobruk u mhux dak li twaqqaf f’Tripli. Grupp ta’ Libjani jgħixu Malta pprotestaw fil-Belt għax ma jridux li Malta, bħan-Nazzjonijiet Magħquda tirrikonoxxi l-Gvern Libjan li qed imexxi minn Tobruk. Khaled Abed Djab u Khaled Baara qalu li l-maġġoranza tal-Libjani f’Malta huma favur il-Gvern fi Tripli. Quddiem Kastilja, id-demostranti qalu li jridu li x-Chargé d’Affaires tal-Gvern ta’ Tripli Hussin Musrati jibqa’ jmexxi l-Ambaxxata Libjana f’Ħal Balzan u mhux lil Al-Habib Al-Amin – li ntbagħat Malta mill-Gvern ta’ Tobruk li qed jirrappreżenta l-interess tal-Libja mill-konsulat Libjana f’Ta Xbiex. Id-demostranti qalu li huma mħassba ħafna għax l-inċertezza fir-rappreżentanza diplomatika Libjana mhux tgħin il-ħtiġijiet tagħhom, fosthom tas-600 student u żgħażagħ li qed jistudjaw f’Malta. Il-Ministeru tal-Affarijiet Barranin Malti diġà qal li ma jridx “jiżżeffen fin-nofs f’din il-kwistjoni” u l-Gvern Malti ċaħad bil-qawwa li għax qed jirrikonoxxi l-Gvern ta’ Tobruk qed jindaħal fil-kwistjonijiet tal-Libja. tvm.com.mt hu infurmat li l-Gvern għadu għaddej bil-kuntatti biex jintlaħaq ftehim preferibbilment bla ma jiżdied id-diżgwid bejn iż-żewġ fazzjonijiet Libjani li jagħtu appoġġ liż-żewġ naħat differenti.